FI Euroopan unionin virallinen lehti C 99/24

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 99/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”OECHER PUTTES” / ”AACHENER PUTTES”

EU-N:o: DE-PGI-0005-0946–2.2.2012

SAN ( ) SMM ( X )

1. Nimi (nimet)

”Oecher Puttes” / ”Aachener Puttes”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Oecher Puttes” on nimen ”Aachener Puttes” murreasuinen muoto. Tässä yhtenäisessä asiakirjassa molemmilla nimillä tarkoitetaan samaa tuotetta.

Tuotteen valmistukseen käytetään seuraavia ainesosia: sianpään ihokamara, silava, sianliha, siankamara, veri, nitriittisuola, haudutettu sipuli ja maustesekoitus (erityisesti pippuria, meiramia, timjamia, neilikkaa ja muskottipähkinää). Meiramin käyttö mausteena on pakollista.

Kyseessä on käsiteollisesti valmistettu mausteinen maalaisverimakkara, joka pidetään kaupan tuoreena, säilykkeenä ja myös savustettuna. Jotkin variantit ovat savustettuja.

Tähän erityistuotteeseen käytettävä liha (silava ilman kamaraa, sianpään ihokamara, kamara ja vähärasvainen sianliha) esikypsennetään kuumassa vedessä. Veri lämmitetään ennen sen lisäämistä muihin ainesosiin noin 45-asteiseksi. Kamara veren kera ja sitten sianpään ihokamara ja vähärasvainen liha pilkotaan, minkä jälkeen lisätään haudutettu sipuli, nitriittisuola, mausteet ja hieman lihan keitinlientä ja seos pilkotaan hienojakoiseksi. Kun silavakuutiot on lisätty massaan, makkaramassa täytetään luonnonsuoleen, joka voi olla esimerkiksi naudan ohutsuolta, sian paksusuolta tai umpisuolta, tai steriiliin keinokuoreen taikka säilötään lasi- tai peltitölkkiin. Säilyvyysvaatimusten mukaan tuote kuumennetaan 78-celsiusasteisessa vesihauteessa tarvittavan ajan, jonka kesto riippuu makkaran koosta, tai haudutetaan painekattilassa puolisäilykkeeksi, kolmeneljännessäilykkeeksi tai täyssäilykkeeksi. Savustaminen luonnonsuolessa on mahdollista makuun ja säilyvyyteen liittyvistä syistä.

Tuore silava paistetaan, leikataan yhtä suuriksi kuutioiksi ja sekoitetaan käsin veri-kamara-lihaseokseen. Rasvakudoksen osuus on noin 35 prosenttia ja vähärasvaisen lihan osuus noin 20 prosenttia. Enimmäisrasvapitoisuus on enintään 40 prosenttia.

”Oecher Puttes” vastaa Saksan elintarvikerekisterikomitean vahvistamia keskimääräisiä laatuvaatimuksia ja sisältää siten muuta lihaproteiinia kuin sidekudosproteiinia vähintään viisi prosenttia.

Raaka Oecher Puttes -makkaramassa täytetään luonnonsuoleen, joka voi olla esimerkiksi naudan ohutsuolta, sian paksusuolta tai umpisuolta, tai steriiliin keinokuoreen taikka säilötään lasi- tai peltitölkkiin.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien myyntivalmiin tuotteen tuotantovaiheiden on tapahduttava yksilöidyllä maantieteellisellä alueella. Tuotteen koko valmistusprosessi tuotantolaitokseen toimitettujen raaka-aineiden tarkastamisesta myyntivalmiin tuotteen pakkaamiseen tapahtuu näin ollen maantieteellisellä alueella. Mahdollisia myöhempiä pakkaustoimenpiteitä (makkaran poistaminen tölkistä, suoleen täytetyn makkaran viipalointi ja viipaleiden jälleenpakkaaminen tyhjiöpakkauksiin tai vastaaviin) ei tarvitse suorittaa maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Aachenin kaupungin alue

5. Yhteys maantieteelliseen alueeseen

Maantieteellisen alueen erityisyys

Oecher Puttes on perinteinen aachenilainen tuote. Kaupungin maantieteellinen sijainti laakson pohjalla kaupunginmuurien suojassa johti jo varhain erityisen paikallisidentiteetin muodostumiseen ympäröivään alueeseen nähden. Teollistumisaikakauden alkaessa noin kaksi vuosisataa sitten Aachen oli jälleen erityisasemassa. Kaupungin eteläpuolella teollistuminen oli nopeaa, kun taas koillisen viljavat alueet säilyivät maatalousvaltaisina. Tässä teollistumisen ja perinteisen maatalouden risteyskohdassa Oecher Puttes oli korkean valkuaisaine- ja kaloripitoisuutensa vuoksi hyvää ravintoa raskasta ruumiillista työtä tekeville tehdas- ja kaivostyöläisille; samalla se mahdollisti teuraseläinten kestävän hyödyntämisen, koska sen valmistukseen käytettiin myös teurastuksen sivutuotteita, kuten verta. Tämä seurauksena syntyikin erityisesti käsiteollisia yrityksiä, joissa asiakkaiden suosikkituotteiden valmistusohjeet ja perinteiset valmistustavat ovat näihin päiviin asti siirtyneet sukupolvelta toiselle.

Tuotteen erityisyys

Hakemus perustuu suojatun nimen erityiseen maineeseen, joka on sidoksissa Oecher Puttes -verimakkaran maantieteelliseen alkuperään ja tyypillisiin ominaisuuksiin.

Termi ”Oecher Puttes” on vakiintunut Aachenin murrealueella, ja sitä käytetään yksinomaan Aachenista peräisin olevasta verimakkarasta. Tuote on erityisen suosittu alueen ruokaperinteessä esimerkiksi paistettuna omenoiden, perunan ja sipulin kanssa. Paikallisessa murteessa ruokalaji tunnetaan nimellä ”Hömmel än Eäd” (taivas ja maa). Oecher Puttes -verimakkaraa arvostetaan myös perunasoseen ja hapankaalin kanssa tarjoiltuna (”Kompes”) tai retkieväänä. Tuotteen ja Aachenin karnevaalin (Fastelovvend) välille on kehittynyt aivan erityinen yhteys, ja lenkin muotoisena sitä käytetään karnevaaliaikaan sekä eväänä että heittoesineenä karnevaalikulkueessa ja jopa Puttes-verimakkaralle omistetun veljeskunnan kunniamerkkinä. Veljeskunta ja sen palkintoseremonia ovat vakiintunut osa Aachenin karnevaalia, ja palkinnonsaajat ylistävät kiitospuheessaan Oecher Puttes -verimakkaraa. Jo murrerunoilija Ferdinand Jansen (1758–1834) omisti tuotteelle runonsa ”Der Puttes”, jonka toisinto vuodelta 1815 päättyy seuraavasti: ”Ich wehß, et is der beiste Keuh / för Erm en auch för Rich; / Nuis kömmt, dat sag ich ohne Scheu, / Gebrohne Puttes glich” (Tiedän, että parasta ruokaa niin köyhille kuin rikkaillekin on ilman muuta paistettu Puttes). Muutoinkin Oecher Puttes -verimakkaran arvostus ja erityisyys ilmenevät monista etenkin paikallisella murteella esitetyistä sitaateista, tarinoista ja runoista. Tunnettu sanonta kuuluu: ”Fastelovvend een Oche – Ohne Puttes jeäht et net” (Aachenin karnevaali ilman Puttes-verimakkaraa, ei tule kuuloonkaan!). Oecher Puttes on vakiintunut ainesosa erityisesti Aachenin historiallisen keskustan perinneruokaa tarjoilevien ravintoloiden ruokalistoilla, mutta myös nykyaikaisessa gourmetkeittiössä kokeillaan jatkuvasti uusia tapoja käyttää tätä verimakkaraa.

Tuotteella on myös tietyt erityispiirteensä. Tuoreen silavan käyttö vaikuttaa tuotteen erityiseen maineeseen, koska silavan tuoreudella on ratkaiseva merkitys ei-toivotun hapettumisen ehkäisemiselle; varastoinnin jatkuessa pidempään joutuminen kosketukseen hapen kanssa aiheuttaisi eltaantumista. Silavan nopea jäädyttäminenkään ei estäisi tehokkaasti hapettumista. Siten ainoastaan käyttämällä tuoretta silavaa voidaan täyttää makuun ja laatuun liittyvä korkea vaatimustaso. Tuore silava vaikuttaa osaltaan huomattavasti tuotteen ominaismakuun, ja se on myös ratkaisevan tärkeä tekijä viipaloidun makkaran ulkonäön kannalta. Siksi silavakuutiot kuumennetaan varovaisesti keitinliemessä ennen niiden sekoittamista massaan siten, että ne muuttuvat hieman läpikuultaviksi ja ”karkaavat”, jos niihin yritetään tarttua käsin. Tällä kuumakäsittelyllä varmistetaan, ettei veri värjää silavakuutioita punaisiksi, vaan ne erottuvat valkoisina Oecher Puttes -makkaran tummasta massasta ja tuotteen leikkauspinta saa sille ominaisen ulkonäön.

Ennen veren sekoittamista leikkurin avulla lihaan ja kamaraan se lämmitetään noin 45-asteiseksi. Tämä lieventää raudan makua veressä, mikä on tärkeää Oecher Puttes -makkaran maun kannalta. Tämä käsittely lisää myös makkaramassan koossapysyvyyttä, kun silavakuutiot sekoitetaan massaan.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Tuotteen ja sen tuotantoalueen välinen erityinen yhteys johtuu tuotteen erityisestä maineesta, joka perustuu sen määriteltyyn alkuperään sekä yksilöidylle alueelle sijoittautuneisiin korkealaatuisiin tuotantolaitoksiin. Aachenin käsiteollisen lihanjalostusalan ammattilaisten taidon ja kokemuksen ansiosta kaupungilla on vuosisataiset perinteet erilaisten makkaratuotteiden valmistuksen alalla. Valmistukseen liittyvä osaaminen on siirtynyt sukupolvelta toiselle, ja se muodostaa Oecher Puttes -verimakkaran maineen perustan. Hakemuksen esittäneillä käsiteollisilla yrityksillä on takanaan jo yli kaksisataavuotiset perinteet

Eritelmän julkaisutiedot

(tämän asetuksen 6 artiklan 1 kohdan toinen alakohta)

LINKKI: https://register.dpma.de/DPMAregister/geo/detail.pdfdownload/41117

(1) EUVL L 343, 14.12.2012, s. 1.